Perussuomalaisten puheenjohtaja Jussi Halla-aho kertoo tanskalaisen Politiken-lehden haastattelussa, että hänellä ei ole henkilökohtaista kunnianhimoa ryhtyä pääministeriksi tai saada muita ministerinsalkkuja.

Perussuomalaisten puheenjohtaja Jussi Halla-aho Järvenpäässä vaaleja edeltävänä päivänä: "Tavoitteena on olla suurin puolue ja toivon, että näin tulee tapahtumaan". Marko-Oskari Lehtonen

Perussuomalaisten puheenjohtaja Jussi Halla-aho on antanut haastattelun Tanskan toiseksi suurimmalle päivälehdelle Politikenille.

Haastattelussa Halla-aho kertoo asennoitumisestaan mahdolliseen vaalivoittoon. Seuraavassa otteita Halla-ahon haastattelusta:

–Tahdon hyödyntää mahdollisen vaalivoittomme ideoidemme edistämiseen parhaani mukaan. Mutta ihan rehellisesti: Minulla ei ole henkilökohtaista kunnianhimoa ryhtyä pääministeriksi tai saada muita ministerinsalkkuja. Se ei ole minulle tärkeää. Ne eivät pyöri mielessäni, Halla-aho sanoo.

Mutta sinustahan voi tulla pääministeri.

–Uskon, että se on mahdollista. Kaikki on mahdollista.

Mutta eikö se olisi unelmatilanne?

–Poliitikon tehtävät ovat sekä henkisesti että fyysisesti näännyttäviä. Tasapainoilu on välttämätöntä. Jos rakastat julkisuutta, näytät nauttivan suosiota, tykkäät kuunnella omaa ääntäsi ja sinulla on henkilökohtaista kunnianhimoa, niin se voi auttaa rankan työn tasapainottamisessa. Mutta jos kunnianhimoa yksinkertaisesti ei vain ole, niin…”

–Teen tätä vain, koska haluan olla mukana muuttamassa suomalaisen maahanmuuttopolitiikan ajattelu- ja toimintatapoja, Halla-aho sanoo haastattelussa.

Jussi Halla-aho kertoo eurovaalien jälkeen, haluaako hän jatkaa perussuomalaisten johdossa.Kuva: Inka Soveri Inka Soveri

”Enempää en halua tästä nyt sanoa”

Politiken kirjoittaa, että Ruotsidemokraattien Jimmie Åkessoniin ja tanskalaiseen Kristian Thulesen Dahliin rinnastettava Halla-aho lähestulkoon keimailee sanoessaan, että hän ei oikeasti välitä poliitikon elämästä.

–Meillä on valtakunnallinen puoluekokous kesäkuun lopussa. Saa nähdä, mitä se tuo tullessaan. En ole kertonut julkisuuteen, haluanko asettua ehdolle uudeksi kaudeksi. Tosiasiassa olen jo tehnyt päätökseni, mutta julkistan sen vasta europarlamenttivaalien jälkeen. En halua sotkea vaalikampanjaa.

Eli ei ole edes varmaa, että haluat jatkaa puheenjohtajana?

–Enempää en halua tästä nyt sanoa. Vaikka kirjoitatkin tanskalaiseen lehteen, joku lukee sen silti, Halla-aho sanoo.

Politiken kirjoittaa, että Halla-aholle ei kuitenkaan tuota vaikeuksia selittää, mikä hänen poliittisen toimintansa tavoite on. Yhtymäkohtia on helppo nähdä Tanskan kansanpuolueen merkitykseen Tanskan politiikassa.

–Jokainen suomalainen voisi kertoa sinulle, että minun kasvoistani näkee, etten missään nimessä nauti tästä. Mutta poliittinen tavoitteeni on tehdä puolueestamme niin suuri, että muiden on pakko muuttaa maahanmuuttopolitiikkaansa. Kuten tiedät, Tanskassa on tapahtunut juuri niin. Sama on nähtävissä Itävallassa. Uskon kovasti, että se on realistinen tavoite. Muutos voi tapahtua todella nopeasti, Halla-aho sanoo haastattelussa.

Eduskuntavaalit käydään sunnuntaina 14. huhtikuuta, Euroopan parlamentin vaalit 26. toukokuuta.

Jutun käännöstä täsmennetty 14.4. klo 0:12: Alunperin jutussa luki Halla-ahon sanoneen ”En ole päättänyt, haluanko asettua ehdolle uudeksi kaudeksi. Tosiasiassa olen jo tehnyt päätökseni, mutta julkistan sen vasta europarlamenttivaalien jälkeen”. Oikea käännös on: ”"En ole kertonut julkisuuteen, haluanko asettua ehdolle uudeksi kaudeksi. Tosiasiassa olen jo tehnyt päätökseni, mutta julkistan sen vasta europarlamenttivaalien jälkeen."